
REZUMAT 


Lucrarea de față reprezintă textul unei Conferinţe susținute la Universitatea de Arte 
„George Enescu” din lași în 8 aprilie 2005. Argumentaţia lucrării pornește de la evocarea 
unui simpozion internaţional la care autorul a fost invitat în anul 1993, care i-a servit drept 
model în conturarea unei imagini asupra stadiului muzicologiei ca știință la acel moment în 
cultura europeană. Uzând de date autobiografice privind primii săi pași în activitatea 
muzicologică, autorul problematizează și diagnostichează atât începuturile și evoluţia 
muzicologiei românești, proiectând în egală măsură și reflecţii legate de destinul acesteia. 
De asemenea, el propune valoroase sugestii pentru racordarea activității muzicologice din 
România prezentului la muzicologia europeană și americană, oferind tinerilor muzicologi 
români îndrumări cu privire la îndeplinirea acestui demers dar și la profesionalizarea și 
internaţionalizarea muzicologiei autohtone. 


Cel mai extraordinar eveniment al vieții mele de muzicolog a fost 
participarea, în septembrie 1993, la Simpozionul Internaţional Istoria muzicii 
europene. Granite și deschideri (Europas Musikgeschichte. Grenzen und Öffnungen) 
din cadrul Festivalului Muzical European (Europäisches Musikfest) de la Stuttgart. 
Timp de două săptămâni, în toate zilele lucrătoare, dimineața, de la 9 la 10, a avut 
loc câte o conferință, iar după amiaza, de la 3 la 4 şi jumătate, în prezența aceluiași 
public numeros și avizat, participanții au purtat discuții pe marginea conferinței 
audiate. Pentru această manifestare-maraton au fost invitați conferențiari de talie 
mondială, reprezentanți de elită ai acelei zone ale Europei despre care aveau să 
vorbească: John Dethridge din Marea Britanie, Serge Gut de la Paris, 
Pierluigi Petrobelli ca reprezentant al Italiei şi Spaniei, olandezul Albert Dunning, 
Ludwig Finscher, un monstru sacru al muzicologiei germane, Rudolph Flotzinger, 
invitat să susțină ideea alterității muzicii austriece față de cea germană, 

Søren Sørensen, enciclopedist al istoriei muzicii din țările scandinave, 
Jaroslav Buzga, reprezentant al Cehiei, Moraviei și Slovaciei istorice, Iurii Holopov 
de la Moscova, responsabil, pe lângă muzica rusă şi pentru cea poloneză - și eu, 
clujeanul, despre care organizatorii, în temeiul unor recomandări, presupuneau că 
voi şti să schiţez o istorie paralelă a muzicii de factură europeană din Ungaria şi 
România. Simpozionul a fost coordonat de regretatul Hans Heinrich Eggebrecht, 
probabil cel mai mare muzicolog german în viaţă pe atunci. Organizatorii au fost 
atât de pretenţioşi și generoşi, încât, în februarie, au convocat o conferință de 
pregătire a simpozionului din septembrie: o seară și o înainte-de-masă, cei zece și 
coordonatorii noştri am avut prilejul să ne cunoaștem. Am luat act de așteptările 
celor care ne-au invitat, ne-am schimbat adresele pentru a mai putea coresponda 
până în septembrie şi am plecat acasă pentru a ne pregăti conferințele. 

Am povestit toate acestea pentru a se cunoaște contextul unui 
moment-cheie al evenimentelor, pe care doresc să-l scot în evidenţă. Gazdele au 
apreciat că o întreprindere de această anvergură trebuie să demareze la masa albă. 
În seara sosirii noastre la Stuttgart, pentru preconferinţă, într-un salon special al 
Hotelului Royal, am fost aşezaţi la o masă rotundă nu prea mare, pentru a se putea 
vorbi peste ea inteligibil și fără microfoane și amplificatoare. Am ciocnit o cupă de 
șampanie de bun venit, apoi am servit un dineu copios, în timpul căruia 
convorbirile au fost amabile și informale. După desert, am fost poftiți pe rând să ne 
prezentăm. Din spusele antevorbitorilor mei am înţeles că ei nu prea aveau nevoie 
să se prezinte, deoarece se cam cunoșteau. Pe mine mă cunoștea numai profesorul 
Flotzinger, de la un simpozion ce avuse loc cu un an în urmă la Graz. Mi-a venit 
rândul să vorbesc după Holopov, om de ştiinţă cu un palmares deosebit de bogat. 
Vis-a-vis de mine trona temutul Eggebrecht. Am ales o strategie potrivită situaţiei. 
În loc de a-mi face un autoportret cât mai pozitiv, am jucat cartea modestiei. 
M-am ridicat în picioare, ceea ce a stârnit o oarecare stupoare, şi m-am prezentat 
cam astfel: „onoraţi Maeştri, mă recomand dv. în poziţie de drepţi ca singurul 
participant la această manifestare de vârf care nu am la bază studii de muzicologie 
şi nici nu am predat vreodată muzicologie. Cariera mi-am început-o ca artist 
interpret, sunt profesor de muzică de cameră, în știință sunt autodidact. 
Mă recomandă doar cărțile și studiile mele, publicate în parte în maghiară, limba 
mea maternă, în parte în română, limba majorităţii naționale din ţara unde m-am 
născut și trăiesc, precum și faptul că am citit destul de multă literatură 
muzicologică germană. Vă rog să aveţi încredere în mine: în septembrie voi ţine o 
prelegere bine chibzuită, și mă voi pregăti conştiincios și pentru a lua cuvântul la 
dezbaterile următoare conferințelor dv.” După aceste cuvinte sincere şi directe, 
m-am așezat și am răspuns cât am putut de degajat la întrebările care mi-au mai 
fost puse. Am simțit că am fost acceptat. 

Conferința mea rostită la Stuttgart poate fi citită în volumul consacrat 
simpozionului. Ea este, după câte sunt informat, unica încercare de a se creiona 
istoria muzicii românești în oglinda istoriei muzicii dintr-o ţară vecină - și 

viceversa. Dar nu mi-am început speech-ul de azi cu pomenirea ei pentru a v-o 
recomanda drept lectură. Ci deoarece și de data aceasta, a doua oară în viața mea, 
mă simt total necunoscut de cei cărora le vorbesc şi obligat de conjunctură să mă 
recomand sub semnul modestiei. Domnul rector Viorel Munteanu, care, aidoma 
părintelui său spiritual, Roman Vlad, ştie să îmbine ca puţini alții măiestria de 
compozitor cu aceea de muzicolog, şi doamna decan Laura Vasiliu, care a avut la 
Cluj-Napoca una dintre cele mai memorabile susțineri de teză de doctorat şi care, 
anul trecut, prin referatul ei prezentat la Simpozionul Mozart ne-a dat o lecţie de 
creativitate şi rigoare științifică, m-au invitat să țin în faţa dv. o prelegere despre 
problemele actuale ale muzicologiei. Despre seria de manifestări în care trebuie să 
mă încadrez nu am aflat mai nimic de la dânșii, doar atât că ea a început cu 
conferințele maeștrilor Roman Vlad şi Ștefan Niculescu și că în continuare vor 
vorbi unii dintre cei mai de seamă muzicologi români. Primele nume pomenite au 
fost destule pentru mine pentru a lua poziţie de drepți în faţa acestei întreprinderi 
a Universităţii de Arte „George Enescu” din lași, Roman Vlad fiind un colos de 
dimensiuni mondiale, iar Ștefan Niculescu, incontestabil, compozitorul român care 
a înrâurit cel mai profund gândirea muzicologică românească, ceea ce într-o ţară 
unde muzicologia pare să fie practicată mai ales de compozitori, nu este puţin. 
În consecință, înainte de toate, trebuie să vă avertizez de valoarea relativă a ceea ce 
urmează să vă spun. Conceptul de muzicologie rezultat din experiența mea 
personală nu este valabil decât după evaluarea lui critică în lumina experienţei 
confraților mei de breaslă. Printre muzicologii României, eu sunt doar un „caz”, 
nicidecum unul tipic. Conducerea facultății şi a universității dv. au considerat că 
acest caz merită să fie supus aprecierii acestei comunități academice; faptul mă 
onorează, dar mă și obligă să vă avertizez: ascultaţi-mă critic! Ceea ce vă expun 
este o ars musicologica personală a unuia care a scris şi a publicat relativ mult, 
dar nu a absolvit și nici nu predă muzicologie. 

De ce nu am studiat-o? În timpul studiilor mele superioare (1954-59), 
învăţământul muzicologic românesc se afla — deocamdată numai la Bucureşti! — 
in statu nascendi. La Cluj, unde am studiat flautul, cel mai respectat muzicolog al 
orașului era profesorul meu de istoria muzicii, Ștefan Lakatos, un inginer 
constructor mai în vârstă, renumit pentru trecutul său de violonist-evartetist, activ 
încă în domeniul cronicii muzicale, om de cultură cu preocupări serioase de 
istoriografie muzicală. Mai trăia la Cluj George Sbârcea, care însă abia începea să 
scoată seria lui de biografii de muzicieni, de la Popovici-Bayreuth şi 
Tiberiu Brediceanu, până la Rossini și Johann Strauss, lecturi dedicate unor cercuri 
largi de cititori. Locuiam pe aceeași stradă cu singurul doctor în muzicologie al 
României de atunci, Sigismund Toduţă, care însă nu profesa muzicologia și nici nu 
se gândea s-o predea, ci se concentra asupra compoziţiei și a predării acesteia. 
Cel care avea să devină în curând „numărul 1” al muzicologiei clujene, 
Romeo Ghircoiașiu, a fost doctor în drept, cu studii muzicale complete urmate în 
paralel la Conservatorul din Cluj, asistent, apoi lector tot acolo, care își publicase 

deja primele studii în revista „Steaua”, pe care însă eu încă nu o citeam. Colegul 
său de catedră, Gheorghe Merișescu, se bucura între studenţi de o reputaţie foarte 
proastă. Aşadar, în anii studenţiei, nu am văzut în jurul meu modele care să fi 
trezit în mine dorința de a mă face muzicolog. (În paranteză să fie spus, cariera de 
flautist, pe care o asaltam sub îndrumarea excelentului artist şi profesor Dumitru 
Pop, părea să-mi ofere suficiente satisfacţii.) Totuși, deşi am fost numai un viitor 
instrumentist, încă în anul III am publicat un studiu despre Musikalisches Opfer de 
Bach, mai exact, despre problemele descifrării acestei enigmatice partituri, 
în vederea interpretării ei practice. O mână de tineri instrumentiști obișnuiam să ne 
adunăm în fiecare duminică dimineaţa în modesta locuinţă a unui prieten mai 
mare, care era deja asistent și chiar căsătorit, şi căutam împreună soluţiile punerii 
în pagină a nemaipomenitei capodopere, pe care o cântam cu entuziasm și nesaţ. 
Studiul meu, pe care l-am scris singur și din propria-mi inițiativă, a fost suma 
experienţei mele în materie. Desigur, aria mea de informaţii adiacente a fost 
modestă, dar demersul muzicologic, remarcabil, drept care am propus să se 
menționeze acest titlu chiar şi în articolul „Ferenc László” al enciclopediei Grove, 
drept mărturie a faptului că la douăzeci de ani am depășit statutul meu de 
instrumentist și am cunoscut bucuria de a conceptualiza experienţa mea de 
practician. 

Bineînţeles, studențimea actuală se poate întreba, pe bună dreptate, dacă 
evocarea debutului meu firav mai are azi vreo relevanţă. Doar suntem studenți în 
muzicologie, avem programe analitice științific elaborate şi profesori competenți, 
ne aflăm pe calea cea mai bună de a ajunge să facem carieră în specialitatea aleasă! 

Înainte de a mă justifica în acest sens, vă mai rețin atenția cu povestirea 
unei alte întreprinderi duminicale din tinerețea mea. Spre sfârşitul anilor '60 am 
fost profesor de muzică de cameră la Liceul de Muzică din Cluj, care azi poartă 
numele lui Sigismund Toduţă. Cu scopul de a spori prestigiul obiectului meu, 
am înființat un cerc Mozart al elevilor, care se întrunea în fiecare duminică la ora 9. 
Analizam în acest cadru, pe rând, toate sonatele duo, apoi și triourile lui Mozart, 
nu după înregistrări, ci pe baza interpretării lor de către elevi. Organizam 
concursuri de interpretare, al căror juriu a fost compus exclusiv din elevii fără nici 
o absenţă de la întrunirile cercului. A fi membru al acestui cerc Mozart a devenit, 
pentru elevi, un chic, chiar o plăcere reală. Eu, profesor tânăr și entuziast, 
mă pregăteam pentru fiecare întrunire ca şi cum aș ține prelegeri pentru studenți. 
Nu m-am mulțumit cu ceea ce descifram din partituri, ci am citit şi cât mai multă 
literatură muzicologică adiacentă. Numirea mea la Catedra de Muzică de cameră la 
Conservatorul din București, în 1970, a pus capăt acestei activități pasionante. 
Dar în curând au început să apară la București, în anuarul Studii de muzicologie, 
apoi şi la Salzburg și la Budapesta, fructele muzicologice ale preafrumoasei mele 
aventuri pedagogice de la Cluj: studii dedicate unor specii camerale mozartiene, 
respectiv unor aspecte ale formei de sonată la Mozart, toate având ca punct de 
plecare repertoriul analizat cu cerchiștii mei. În curând, când au început să se 

publice volumele bibliografiei internaţionale mozartiene, am putut constata cu 
satisfacție că, în momentul apariţiei lor, aceste studii erau reprezentative pentru 
stadiul de atunci al cercetării, bazate pe bibliografia la zi, ceea ce era o performanță 
merituoasă din partea unui cetățean român care nu avuse prilejul de a călca pragul 
unei biblioteci de specialitate din străinătate. Din momentul acestei constatări, 
mă consider muzicolog, de carieră. 

Care este mesajul comun al episodului de debut de sub semnul lui Bach, 
respectiv, al celui de consacrare, datorat lui Mozart, un mesaj actual şi azi, când 
tinerii muzicologi sunt îndrumați de profesori competenţi, iar accesul la internet 
creează iluzia unei informări imediate şi nețărmurite despre orice din lume, 
inclusiv despre totalitatea problemelor muzicologice? Stimate Colege și stimaţi 
Colegi, învăţătura comună a celor două povestiri din tinereţea mea poate fi 
rezumată astfel: prima condiţie a succesului demersului muzicologic nu este 
meșteșugul, care se poate învăţa și, natural, trebuie învăţat, ci ataşamentul afectiv, 
până la dragostea pasională, a muzicologului pentru obiectul muncii sale, pentru 
muzică, pentru muzica vie. Am spus un truism? Nu mi se pare! Mai degrabă, 
am postulat o legitate care lipsește nu numai din toate tratatele și cursurile de 
muzicologie cunoscute de mine, ci parcă și din strategia individuală a majorității 
tinerilor care asaltează, la noi, cariera de muzicolog. Observând disproporţia 
îngrijorătoare dintre numărul de absolvenţi de muzicologie şi cel al muzicologilor 
care îşi exercită profesia cu tragere de inimă și rezultate notabile, analiza unui 
număr de cazuri cunoscute de mine îmi sugerează că la Bucureşti, laşi şi Cluj 
disciplina noastră se predă, poate, cum trebuie, dar nu se cultivă îndeajuns relația 
de suflet dintre viitorul muzicolog și marea muzică. Or fi învățând studenţii toate 
cunoștințele necesare pentru exercitarea viitoarei lor profesiuni, dar prea puţini 
dintre ei sunt muzicieni angajaţi, motivaţi, capabili de a se apleca asupra 
capodoperelor cu smerenie şi uluiți de frumuseţea lor. Înainte de a fi „materie”, 
disciplină academică sau direcție de specializare, muzicologia trebuie să fie, pentru 
noi, un mijloc de pătrundere a tainei, a miracolului care este muzica însăși. 
Atașamentul nostru față de muzică trebuie să urmeze modelul dragostei de 
Dumnezeu a credincioșilor fanatici. Fără identificarea plenară cu marea muzică și 
aura ei istoric-social-psihologică, muzicologul este și rămâne, fatal, un lucrător 
„tehnico-administrativ”. 

Cu permisiunea dv., voi deschide aici o paranteză. Am pomenit deja de 
aportul major al compozitorilor la gândirea muzicologică din România. 
Compozitorul-muzicolog nu este o raritate nici în alte țări, performanţele cele mai 
cunoscute oferindu-le Paul Hindemith, cu a sa Unterweisung im Tonsatz şi 
Olivier Messiaen, care și-a intitulat capodopera teoretică, modest, Technique de mon 
langage musical. La noi, Ştefan Niculescu, Anatol Vieru, Myriam Marbe, 
Wilhelm Berger, Pascal Bentoiu, Aurel Stroe şi Adrian Raţiu - pentru a-i aminti 
numai pe cei mai cunoscuți compozitori-muzicologi ai generaţiei de aur care, 
în jurul anului 1960, a reconectat muzica românească la actualitatea muzicii 

universale — au abordat muzicologia cu rezultate ce depăşesc în multe privințe pe 
acelea ale muzicologilor-muzicologi din generaţia lor. M-am întrebat adesea: care o 
fi secretul succesului lor? Au ei o cotă de inteligență superioară nouă, 
muzicologilor pedeștri? Explicaţia găsită se armonizează perfect cu ideea schiţată 
mai înainte. În timp ce unii muzicologi de marcă, cu funcții, cărți și premii 
importante, își exercită profesiunea cu o participare afectivă ce nu depășește pe 
acea a experţilor contabili sau a meteorologilor aflați în exercițiul funcțiunii, 
creatorii sunt ardent interesaţi să-şi teoretizeze opera, întâi, pentru a o înțelege mai 
bine, apoi, pentru a-și desăvârși strategiile și metodele de creaţie, iar în al treilea 
rând, pentru a-și face muzica înţeleasă de muzicologi, interpreți şi public. 
Prin dorinţa lor fierbinte şi irezistibilă de a conceptualiza ceea ce îi „arde” mai mult 
ca orice, arta lor proprie şi cea a precursorilor direcți și a confraţilor congenari, 
compozitorii sunt, din start, profund motivaţi în muzicologie. Nu putem decât să 
le mulțumim pentru faptul că dezvăluirile lor depășesc, cel puţin în cazul celor 
nominalizați mai înainte, obiectivul inițial, problematica creaţiei proprii, şi de 
foarte multe ori sunt valabile pentru întregul univers al muzicii „sfinte şi 
miraculoase”. Rămânând la cazul muzicii şi muzicologiei româneşti, trebuie să le 
mulțumim răspicat pentru aportul lor hotărâtor la descoperirea muzicii lui Enescu, 
după primul şi probabil cel mai importantul Festival „George Enescu”, din 1958, 
când s-a cântat la București, în primă audiție, Oedipe şi Simfonia de cameră. 

Mă reîntorc la ideea identificării muzicologului cu marea muzică. Celălalt 
pol, cu care muzicologul de carieră trebuie să se identifice este cititorul, căruia îi 
scrie. În sistemul ştiinţelor, meseria noastră se integrează în clasa științelor 
umanistice, dar nu numai pentru că obiectul ei, muzica, este un produs ce nu există 
în afara culturii umane, ci şi pentru că ea trebuie să se adreseze oamenilor și 
trebuie să aibă un impact efectiv asupra primenirii spirituale a acestora. 
Cititorimea, ca grup socio-cultural, diferă de la caz la caz, muzicologul scriind 
uneori pentru confrați, care îl citesc din interes profesional, altă dată pentru 
publicul avizat și dornic de a se cultiva, altă dată pentru mulțimea indiferentă, care 
doar incidental dacă aruncă o privire și asupra articolelor de popularizare a 
muzicii, inserate în ziare sau programe de sală. Important este ca muzicologul să 
vrea să-l câştige pe al său „frate-cititor” pentru ceea ce are să-i spună şi să posede și 
mijloacele scriitoricești prin care acest deziderat poate fi realizat. Personal, sunt 
adeptul modelului care s-ar putea numi „muzicologul total” şi recomand 
confraților mei mai tineri să cultive toată gama de genuri specifice profesiunii 
noastre: de la comunicarea pozitivistă de documente și studiul de caz, conceput 
riguros, de care va avea nevoie poate doar o mână de specialiști (pentru care însă el 
va putea fi de o importanţă capitală!), prin eseul elevat, dedicat unei sfere mai largi 
de inițiați şi interesaţi, până la publicistica de ziar, care apare în tiraje record. 
O asemenea identificare cu toate straturile de cititori este semnul unui umanism 
care îl onorează pe muzicolog, dar care corespunde perfect și intereselor sale 
profesionale, întrucât cultivarea asiduă a muzicologiei „înalte” garantează și 

pentru rigurozitatea științifică a scrierilor sale de popularizare, ferindu-l de 
capcanele foiletonismului lipsit de substanţă, iar practicarea cu acelaşi devotament 
profesional a jurnalisticii constituie pentru el un antrenament permanent, extrem 
de benefic al condeiului. Ideal ar fi să putem conştientiza și exploata unitatea 
dintre strategiile noastre muzicologice, diferenţiate în funcţie de straturile de 
cititori cărora ne adresăm într-o scriere sau alta. Şi studiile noastre cele mai 
sofisticate ar trebui să constituie lecturi agreabile și atrăgătoare, eventual chiar 
încântătoare, precum eseurile noastre pe care le lucrăm cu conștiința — sau cel 
puţin cu iluzia — că suntem muzicologi-scriitori. Ar trebui să dispunem de 
mijloacele literare care să ne permită să scriem pentru sute de mii de cititori de 
ziare, convingător, până şi despre problemele cele mai abstracte ale muzicologiei. 
Bineînţeles, asaltul tuturor genurilor, de la studiu până la publicistică, nu înseamnă 
că muzicologul total trebuie să se priceapă la tot. Bagajul de cunoştinţe al 
muzicologiei contemporane este enorm şi se înmulțește continuu. Idealul 
enciclopedistului muzical a devenit inactual, chiar contraproductiv. Paralel cu o 
informare generală permanentă, ceea ce se poate realiza prin lecturarea a 
patru-cinci reviste de specialitate de bună reputație internațională, fiecare membru 
al breslei noastre trebuie să-și aleagă câteva domenii predilecte, în care să-și 
propună să se mențină la zi cu explozia informaţiilor (astfel eu, de exemplu, mă 
străduiesc să fiu la zi în anumite capitole ale cercetării bartokiene) și nu este rău ca 
fiecare dintre noi să aibă câteva domenii de cercetare mai restrânse, în care 
cunoştinţele sale să fie exhaustive, în care să poată să afirma că nimeni nu ştie mai 
mult decât el. Bunăoară, de vreo patru decenii cercetez viaţa și opera unui 
contemporan al lui Beethoven, care a jucat un rol foarte pozitiv în viaţa muzicală 
clujeană, apoi în cea sibiană; este vorba de Philipp Caudella. Publicaţiile mele 
succesive dedicate lui, fie ele mai disertative sau mai jurnalistice, conţin 
întotdeauna și noutăți remarcabile. Cred că mă pot considera „nr. 1” al cercetării 
acestui Caudella. Ceea ce, fireşte, este prea puțin pentru nemurire, dar îmi produce 
o plăcere pe care nu am de ce s-o disimulez. 

Alături de identificarea cu muzica și identificarea cu cititorul, cea de a treia 
premisă capitală a muzicologiei de calitate este, în optica mea, afirmarea 
nedisimulată a identității de sine a muzicologului. Muzicologia nu este o știință 
exactă, ci una umanistă. Ea nu reflectă realitatea muzicală aidoma unei oglinzi 
obiective, ci publică rapoarte despre rezultatele momentane ale luptei fără sfârșit, 
pe viață şi pe moarte, a unei ființe umane pentru cucerirea universului infinit, 
numit muzică. Consider că este bine ca beneficiarul literaturii muzicologice, 
„fratele-cititor”, să afle din scrierile noastre că „și muzicologul este om”, ca toți 
oamenii de pe Pământ, cu deosebirea specifică că acest om şi-a asumat destinul 
unui specialist care asaltează tainele celei mai imateriale dintre arte. Cititorul 
trebuie să afle că nu numai muzica este infinită, ci și posibilităţile ei de abordare 
ştiinţifică şi că opţiunea muzicologului pentru una sau alta dintre acestea este un 
act suveran de decizie, care presupune știință și voinţă și, mai ales, creativitate și 

personalitate. Scrierile noastre trebuie să răspândească și să facă credibilă ideea că 
muzicologul este un creator care, ca atare, are dreptul moral de a se pronunţa la 
persoana întâi singular. L-am pomenit mai înainte pe Hans Heinrich Eggebrecht. 
Ultima lui carte, care poate fi privită ca un testament al unui om de știință de 
format extraordinar, Musik im Abendland (Muzica în Occident), conţine cea mai 
convingătoare pledoarie pentru necesitatea afirmării eului de muzicolog, pe care 
am citit-o vreodată. În cartea lui de peste 800 de pagini, marele maestru al 
muzicologiei germane repovesteşte, foarte personal, întreaga istorie a muzicii 
europene, de la apariția polifoniei până la muzica maeștrilor afirmaţi după 1950, 
între capitolele istorice inserând cincisprezece „reflecţii”, intitulate „Muzica 
occidentală”, „De ce ne interesează muzica medievală?”, „Scrierea istoriei”, 
„Terminologie”, „Scrierea despre muzică” ş. a. m. d. Cea de a XV-a reflecţie se 
intitulează, nici mai mult nici mai puţin, Wer bin ich? (Cine sunt eu?) Sub acest titlu 
întrucâtva provocator sau cel puțin excentric, Eggebrecht publică o superbă 
egografie şi demonstrează cum nu se poate mai convingător legătura organică 
dintre datele eului său civil și muzicologia pe care a creat-o și a transmis-o 
generaţiilor de discipoli. După parcurgerea acestui excurs, devin pentru cititor 
mult mai limpezi capitolele precedente ale volumului. Fără a-l fi cunoscut pe 
Eggebrecht și a fi citit cartea lui de căpătâi, nu aș fi îndrăznit să vă vorbesc azi atât 
de mult despre mine. În temeiul acestei învățături, îmi permit a vă îndemna ca 
atunci când scrieţi muzicologie, să vă uitaţi direct în ochii cititorului dv., atât de 
deschis şi intens, încât şi el să poată vedea ce om se află în spatele ochilor dv. 
Doresc să vă împărtăşesc, în lumina experienței mele personale, și câteva 
gânduri despre ideea de școală de muzicologie, cu privire deosebită la ceea ce se 
numește şcoala românească. De curând, în 2003, un coleg mai tânăr mi-a luat un 
amplu interviu în care el mi-a adresat întrebarea: „Putem vorbi despre o şcoală 
clujeană de muzicologie?” Am răspuns cu următoarele cuvinte: „La Cluj, numeroși 
colegi compozitori şi muzicologi sunt activi în domeniul muzicologiei, unii mult 
mai puţin decât ar putea. Ei, mai toţi, se disting ca personalităţi în muzicologie. 
Avem şi profesori de la care se pot învăţa multe. Dar o școală de muzicologie nu 
avem. Bine că avem mai multe. Școala înseamnă nu numai îndrumare, ci și 
dominare și subjugare. Muzicologia clujeană este o polifonie cu mai multe 
dominante.” Când am predat intervievatorului aceste fraze îndelung, cugetate am 
crezut că am spus adevărul într-o manieră care nu poate supăra pe nimeni. 
Am greşit. În februarie 2004, când am fost convocat la București, la Uniunea 
Compozitorilor, pentru a prelua unul dintre premiile anuale ale acesteia, am aflat 
de la un amic bine informat că persoane importante din conducerea Uniunii îmi 
reproșează contestarea ideii de școală românească de muzicologie, ceea ce ar fi din 
partea mea manifestarea unei lipse de patriotism. În percepţia mea, critica adusă 
mie este o dovadă a unei orientări lacunare în materie, chiar a lipsei de experienţă. 
Înainte de a fi locale sau naţionale, școlile de muzicologie se leagă de numele unor 
personalităţi, care se disting prin valoarea creaţiei lor ştiinţifice şi vocaţia lor 

didactică. Știe toată lumea că, în secolul trecut, timp de mai multe decenii, 
muzicologia românească a fost dominată de concurența aprigă dintre 
Constantin Brăiloiu și George Breazul, respectiv şcolile lor. În multhuiduita ei carte 
Peisaje muzicale în România secolului XX, bogată în idei şi observaţii dintre 
cele mai năstruşnice citite vreodată din condeiul unui muzicolog român, 
Speranţa Rădulescu constată foarte corect că „trecând fără vrere peste diferențele 
pe care le întrupează și peste resentimentele care îi macină, George Breazul și 
Constantin Brăiloiu pun împreună — deși pe cont propriu — bazele muzicologiei 
româneşti”. Da, adevărat, ei au pus „bazele muzicologiei românești” și nicidecum 
ale unei „școli româneşti de muzicologie”! Într-un sistem universitar sănătos, 
fiecare muzicolog are şansa de a deveni capul unei şcoli, de a-și forma absolvenţii, 
masteranzii, doctoranzii și asistenții. Iar discipolii au șansa (și tot interesul!) de a fi 
devotați mai multor școli. În această ordine de idei, ca unul care nu sunt implicat în 
procesul de instruire a viitorilor muzicologi, îmi permit să afirm aici că nu o școală 
românească de muzicologie ne lipsește și nici măcar câte o școală ieșeană, 
bucureşteană și clujeană, ci o ofertă mai numeroasă și mai atrăgătoare de şcoli 
bune și bine individualizate şi, mai ales, pofta tineretului studios de a alege cu 
discernământ din ceea ce i se oferă. În Germania, ţară clasică a muzicologiei, există 
zeci de profesori mari pe care merită să-i asculţi măcar câte două-trei semestre, 
şi nimeni nu-şi termină studiile muzicologice fără a fi ascultat cel puțin şase sau 
opt dintre ei. În Germania, pentru fiecare semestru, se publică din timp programul 
de prelegeri al tuturor profesorilor de la toate universităţile cu catedre de profil și 
studenţii se înscriu la universitățile care le promit cursuri mai tentante. 
(Profesorii care rămân fără studenți se marginalizează, iar Universitățile se bat 
pentru profesorii aducători de studenţi.) Mai nimeni nu-şi face masteratul la 
profesorul care i-a semnat lucrarea de licenţă, iar pentru doctorat, lumea se înscrie 
la un al treilea sau al patrulea profesor. Așa se previne pericolul de a se cădea sub 
influenţa unilaterală a vreunui maestru și de a deveni clonul lui mai mult sau mai 
puţin reuşit. Pentru a urma acest model, avem nevoie de implementarea, 
în România, a conceptului „mobilitate academică”, despre care nu se vorbeşte mai 
deloc în cercurile universitare de la noi. În marea majoritate a cazurilor, cine și-a 
început studiile muzicale la Liceul de Muzică „George Enescu” ia doctoratul la 
Universitatea Naţională de Muzică din București, tinerii originari sau adoptivi ai 
Clujului termină la Cluj, ieşenii, la Iaşi. 

După părerea mea, de ceea ce ar avea nevoie muzicologia românească nu 
este o „școală” atotunificatoare, ci o Societate Română de Muzicologie, un forum 
național de promovare și de conlucrare frățească a tuturor forțelor creative din 
domeniul nostru de activitate, o corporație colegială în stare și dornică de a 
colabora cu alte societăţi naţionale de muzicologie, inclusiv cu organizaţia noastră 
de vârf, Societatea Internaţională de Muzicologie, despre care la noi nu se știe mai 
nimic. Societatea Română de Muzicologie a visurilor mele va organiza cu 
regularitate atât congrese mari, cu tematici cuprinzătoare, cu 30-40 de referate, 

cât și reuniuni mai camerale, cu 5-8 conferenţiari și cu o tematică focusată asupra 
unor probleme speciale. Reluând și dezvoltând tradiţia Studiilor de muzicologie din 
anii 1965-1989, ea va scoate un anuar de muzicologie, care va conţine produsele 
cele mai bune ale breslei și ale unor confrați muzicologi de peste hotare de la care 
avem de învăţat, multe recenzii și informaţii la zi despre viaţa muzicologică din 
țară şi din lume. În opinia mea, numai viitoarea Societate Română de Muzicologie 
poate să conecteze creația muzicologică a României la muzicologia mondială, 
o conexiune care la noi, în zilele noastre, se rezumă la cazuri rare şi izolate, 
la excepții fericite. 

Sub aspectul colaborării internaționale, se poate învăţa și din aspectele 
negative ale cazului meu. Deși scriu în trei limbi, engleza nu face parte dintre 
acestea. Pe când mi-am dat seama că fără această nouă limbă universală a tuturor 
ştiinţelor nu se face carieră internaţională nici în muzicologie, împlinisem deja 
vârsta la care se mai poate învăţa o limbă nouă. Astfel, deși cât este musai, mai 
citesc și în engleză, pentru mine marile congrese internaționale de muzicologie 
sunt inaccesibile. (Recunosc că resimt și lipsa contactului viu cu confrații francezi.) 
Și în Ungaria, unde sunt membru fondator al Societăţii de Muzicologie și Critică 
Muzicală și unde public cu regularitate în revista acesteia, mi se poate întâmpla să 
particip la reuniuni științifice unde mai mult decât jumătate dintre texte se rostesc 
în engleză. 

Aici fac o paranteză ceva mai lungă. În Ungaria, se recunoaște fără 
complexe de frustrare cvasi-hegemonia mondială a muzicologiei americane și se 
predă o muzicologie conformă cu aceasta. Viaţa muzicologică este dominată de 
personalități de largă recunoaştere internaţională, ca de exemplu academicianul 
László Somfai, lider mondial în materie de Haydn şi Bartok, care a ţinut cursuri la 
mari universități americane și a fost timp de cinci ani președintele Societăţii 
Internaţionale de Muzicologie, sau János Kârpăâti, renumit biblioteconom. și 
orientalist muzical, analist de anvergură al creaţiei bartokiene, fost preşedinte al 
Societăţii Internaţionale a Bibliotecilor Muzicale, care, în afară de engleză, scrie, 
citeşte şi vorbeşte excelent şi în franceză și italiană. Generaţia acestor maeştri 
septuagenari - a primilor absolvenţi ai secţiei de muzicologie, înființată la 
Academia de Muzică din Budapesta în 1951 — a impus limba engleză drept una 
dintre materiile principale ale viitorilor muzicologi. În consecință, Universitatea de 
Muzică din Budapesta are un profesor de muzicologie în limba engleză, adus din 
Anglia (îl cheamă Paul Merrick și este foarte simpatizat de studenţi), care nu 
numai că ţine cursuri de engleză muzicologică, dar acordă și consultaţii 
individuale tuturor studenţilor disciplinei care au de conceput lucrări 
muzicologice în noua lingua franca. Astfel, nu este de mirare că noua generație 
vorbește engleza ca pe o a doua limbă a breslei şi se poate prezenta fără complexe 
de inferioritate la marile congrese internaţionale. O altă faţetă, mai mult negativă 
decât pozitivă a aceluiași fenomen: numeroși absolvenţi excelenți ai catedrei de 


84 


muzicologie din Budapesta fac carieră în străinătatea anglo-saxonă, nu numai în 
SUA, ci, de exemplu, și în Australia. 

Engleza câștigă din ce în ce mai mult teren și în partea germanofonă a 
Europei, unde mă simt în largul meu și am oarecari relații ştiinţifice. Mi s-a 
întâmplat să mi se ofere în Germania să prezidez o secțiune sau alta a unei 
conferinţe și să fiu nevoit să spun, cu ochii în pământ: cu plăcere, dar daţi-mi o 
secțiune fără referate susținute în engleză. Ţinând cont de aceste fapte ce par a fi, 
cel puţin pe termen scurt şi mediu, imuabile, propovăduiesc şi eu ideea că tinerii 
noștri muzicologi trebuie să înveţe engleza muzicologică şi să publice și în 
româneşte numai ceea ce sunt convinși că ar putea să se publice și în Jurnalul 
American de Muzicologie. 

Pe de altă parte, însă, vă avertizez că muzicologia americană își are şi ea 
tarele şi lacunele ei specifice, rezultate, în principal, din credința imperialistică a 
reprezentanţilor ei, potrivit căreia tot ce este al lor este bun chiar și dacă este de 
proastă calitate și tot ce se scrie în altă limbă decât a lor merită să intre în atenția 
lumii doar eventual în notele de subsol ale publicaţiilor internaționale, nicidecum 
în textul principal al studiilor şi cărţilor. Stimate Colege și stimaţi Colegi, doresc și 
chiar sper să împărtășiți credinţa mea că, pe termen lung, bunul Dumnezeu nu lasă 
nepedepsită îngâmfarea și suficiența! Dar pe termen scurt și mediu, trebuie să ne 
adaptăm condiţiilor date. Învăţând din mărturisirile colegilor şi chiar prietenilor 
mei cunoscători și critici ai muzicologiei americane, îmi permit a vă îndemna și pe 
dv. la precauţie. În Statele Unite ale Americii, muzicologia, formată de generaţia 
fondatorilor, instruită în universități germane, plecată din Europa în perioada 
ascensiunii nazismului, în ultimul timp a cam scăpat de sub controlul maeștrilor de 
marcă. America de azi nu are muzicologi de talia și prestigiul unui Eggebrecht. 
De la începutul anilor 1990, valul „muzicologiei noi” a început să promoveze (și) 
multă impostură. Iniţial, New Musicology a fost un termen ce stigmatiza anumite 
„devieri” postmoderne. Dar în 1997, la Congresul de la Londra al Societăţii 
Internaţionale de Muzicologie, nu s-a mai putut evita programarea unor mese 
rotunde dedicate fenomenului, deși reprezentanţii noului val au o părere destul de 
proastă despre ceea ce se numește în lume, prin consens, muzicologie. Sper să nu 
greşesc când afirm că muzicologia europeană (nu numai cea germană, ci și cea 
franceză, întemeiată de Vincent d'Indy sau cea rusă, reprezentată azi mai ales prin 
școala lui Holopov, pentru a mă rezuma la numai două exemple strălucite) poate 
să aibă o contribuţie esențială la primenirea celei americane, chiar dacă este nevoită 
s-o convingă (căci de o învingere nu poate fi vorba, cel puţin deocamdată) jucând 
pe terenul ei de joc, unde aceasta joacă totodată şi rolul arbitrului nostru. La nivel 
elementar, pentru a evita să ne compromitem în America şi la congresele anglofone 
din Europa, aidoma politicianului român, care la o conferință de presă, a tradus 
cuvântul „retribuţie” în „retribiușn” și n-a înţeles de ce jurnaliștii râd de el, și 
muzicologii români trebuie să ţină cont de faptul că o seamă de lexeme și sintagme 

familiare nouă („muzică vocal-simfonică”, „contratimp”, „game omonime” și 

altele) nu sunt omologate nici de Index terminorum musicae septem linguis redactus, 
îndrumar redactat sub directa oblăduire comună a Societăţii Internaţionale de 
Muzicologie şi a Societăţii Internaţionale a Bibliotecilor Muzicale, și cu atât mai 
puţin de terminologia muzicologiei din singura superputere militară a lumii 
contemporane. În general, trebuie să învăţăm să ne scriem studiile, și cele pentru 
uz intern, sub semnul „americanocompatibilităţii” — fără a trăda aspiraţiile noastre 
de eurocompatibilitate și idealurile noastre naţionale! Ceea ce, bineînţeles, nu este 
ușor. Dar ceea ce, cred, este posibil. Aceasta este, poate, unica șansă a muzicologiei 
românești de a deveni o voce remarcabilă în polifonia muzicologiei mondiale. 
Îndemn tineretul să-și propună ca obiectiv primordial scoaterea muzicologiei 
românești din actuala ei autarhie provincială. Aflându-mă la lași, este pentru mine 
o datorie de onoare să evoc, în acest context, exemplul lui Adrian Marino, fiul 
Iaşilor, decedat de curând la Cluj, probabil, cel mai prolific cercetător literar român 
al zilelor noastre, fără îndoială, cel mai mult tradus om de ştiinţă român al 
domeniului său. Dragi leşeni! Dăruiţi-ne și un muzicolog; de anvergura lui! 
Consider că ar trebui să vă împărtăşesc, cu toată sinceritatea, câteva dintre 
gândurile mele şi cu privire la cadrul organizatoric al formării muzicologilor, deși 
ele sunt, azi, total depășite și pot părea reacționare. În anii 1990-1991, cu o bursă 
DAAD, am vizitat nu mai puţin de 15 din cele 18 academii de muzică existente, 
pe atunci, în Republica Federală a Germaniei, anume cu scopul de a studia 
sistemul de învățământ muzical din această ţară-pilot a Europei. Am observat, 
nu fără justificată mirare, că la unele dintre ele există și muzicologie ca specializare. 
M-am mirat pentru că cunoşteam bine concepţia tradițională germană care era 
limpede și fără echivoc: muzicienii practicieni se califică la academii de muzică, 
profesorii, în institute pedagogice, iar muzicologii, la universităţi. La un moment 
dat, această tradiţie a început să fie considerată drept una depășită. Se pare că 
„de vină” au fost profesorii de materii teoretice, numiţi la academii de muzică și la 
institute pedagogice. Ei nu s-au mulțumit cu menirea de a preda, la facultatea lor, 
numai materii „secundare” și au reușit să declanșeze procese de modificare a 
sistemului de învățământ, în urma cărora materiile lor s-au transformat în 
„principale”. Astfel, au apărut și în Germania academii de muzică care dau licenţe 
în muzicologie şi — culmea! — acordă titlul de „dr. phil”, „PhD”, cum se spune azi. 
Având în vedere că acordarea titlului de doctor este, în principiu, privilegiul 
universităților, de atunci, academiile de muzică au început să se reboteze în 
universităţi — de la Berlin şi Viena, prin Budapesta și București, până la lași, fără a 
li se schimba, în esenţă, structura și caracterul. Stimate Colege şi stimați Colegi, 
în opinia mea de conservator ce sunt, această soluționare a problemei predării 
muzicologiei este tot atât de contraproductivă ca şi ceea ce în orașul meu natal se 
numeşte „faţadizare”: zugrăvirea în culori vii şi atrăgătoare a fațadelor în timp ce 
restaurarea și întreţinerea clădirilor înseși întârzie. Termenul tehnic „universitate 
de muzică” sau „universitate de artă” este un oximoron tot atât de impardonabil ca 
termenii tehnici din ce în ce mai larg acceptaţi de „universitate de medicină” sau 

„universitate tehnică”. Ele sunt măgulitoare pentru cei în cauză, dar contrazic 
conceptul de universitate. „Universitate” însemnă, prin definiție, o instituţie de 
învățământ superior de cuprindere universală, atotintegratoare. Institutul superior 
de medicină, de construcții de mașini sau de muzică poate fi integrat unei 
universităţi, dar nu-și poate revendica, singur, calificarea de universitate! După 
părerea mea, şi „universităţile” care pregătesc, la nivel superior, pianiști și fagotiști 
sunt şi rămân academii de muzică sau, după nomenclatura tradiţională franceză, 
conservatoare. Muzicologia integrată învățământului universitar presupune 
integrarea specializării în universalitate: în studii temeinice, universitare, de 
antropologie şi etnologie, filologie şi istorie, filosofie și sociologie ş.a.m.d. 
Ca muzicolog, autodidact care, acum peste o jumătate de secol, am absolvit o școală 
de muzică de tip sovietic, cu o „Diplomă de tehnician”, apoi, în 1959, Facultatea de 
canto şi instrumente a unui conservator, cu o „Diplomă de artist” (deci nu am 
licență în muzicologie și nici măcar un bacalaureat!), iar în știință mi-am ales 
maeştri liber, îmi dau seama că „aleşii” mei au fost, cu foarte puține excepții, 
savanţi acreditaţi de universităţi de largă cuprindere, cu studii de specialitate 
împletite cu studii solide de limbi clasice și moderne, filologie, filosofie şi istorie, 
unii dintre ei chiar cu studii teologice sau de drept. De când am început să particip 
la reuniuni muzicologice internaţionale şi am devenit membru al unor societăți de 
muzicologie de peste hotare, deşi provin dintr-o familie de oameni culți și am 
învăţat de mic să apreciez cartea şi prietenii mai culți ca mine, sufăr de cele mai 
umilitoare complexe de inferioritate față de majoritatea confraților mei muzicologi 
performeri din generația vârstnică, pe care îi citesc şi îi cunosc. Normal! 
Dar nu cred că sunt mult mai incult decât majoritatea colegilor mei mai tineri, 
cu bacalaureatul în ordine, luat la unul dintre liceele (!) noastre de muzică şi cu 
diploma de muzicolog, emisă de un conservator, academie de muzică sau 
universitate de artă din ţară! Aflându-mă în amurgul carierei mele, îmi pot permite 
să-i îndemn pe cei care se pregătesc să ia startul, să nu se mulțumească cu diploma 
„faţadizată” pe care o vor primi de la Universitatea de Arte „George Enescu”. 
Să mai studieze câţiva ani și la o universitate-universitate, la Paris, Leipzig, Praga 
sau Toronto, urmând apoi să îmbogăţească muzicologia românească cu 
mentalitatea universitară însuşită acolo. 


Stimate Colege şi stimaţi Colegi, 

Punând capăt expunerii mele sub semnul scepticismului meu privind 
structura și organizarea actuală a învățământului nostru muzicologic, mă tem că 
fac impresia unui negativist nefericit. În realitate, dimpotrivă, sunt un realist fericit, 
care mă bucur din inimă pentru fiecare rază de lumină ce străbate spaţiul, cam 
obscur și cam închis, în care ne considerăm muzicologi şi ne comportăm ca atare. 
Trăim într-o ţară în care, semnalez cu regret, nu există o societate națională de 
muzicologie, cum nu există nici magazine de cărți şi note muzicale (mărețul 
magazin Muzica de pe Calea Victoriei din Bucureşti fiind un simbol „capital” al 

înapoierii noastre în acest domeniu!), nici uzanța de a se comanda o carte de 
muzicologie tipărită într-o altă ţară, în, probabil, singura ţară europeană în care nu 
se vând în papetării coli de muzică. În asemenea condiţii, ne bucurăm cu atât mai 
mult de fiecare carte bună sau studiu bun care, totuși, în ciuda condiţiilor 
descurajante, se scrie şi se publică, de fiecare întâlnire cu colegi de breaslă creativi 
şi productivi. Onoarea de a fi fost invitat în mijlocul dv. constituie pentru mine un 
motiv excepțional de bucurie și încredere în mai-binele pe care ni-l poate aduce 
viitorul. Închei mulțumindu-vă pentru atenţia cu care m-aţi ascultat. 

